**Z á p i s n i c a**

**zo zasadnutia Obecného zastupiteľstva v Popudinských Močidľanoch zo dňa 26.02.2015**

Predsedajúci : Mgr. Dana Žúrková – starostka obce

Prítomní: p. Miroslav Caletka, Mgr. Peter Irša, Ing. Gabriela Janeková, p. Ondrej Okasa, MUDr. Marián Sivoň, p. Ján Vašečka, Ing. Róbert Mozolič

Ospravedlnená: Mgr. Mária Hološková

**Program:**

1. Otvorenie zasadnutia
2. Určenie zapisovateľky a overovateľov zápisnice
3. Kontrola plnenia uznesení
4. Schválenie VZN Obce Popudinské Močidľany č. 1/2015 o prevádzkovaní cintorínov na území obce Popudinské Močidľany a o prevádzke objektu Domu smútku v obci Popudinské Močidľany
5. Schválenie odpredaja akcií spoločnosti Prima banka Slovensko a.s.
6. Schválenie kúpy pozemku par. č. 50/11 v k. ú. Popudiny o výmere 25 m2 od vlastníkov : Marek Kuboš a manž. Katarína, bytom Zámocká č. 1, Holíč, na ktorom je umiestnená miestna komunikácia (smer k domu smútku)
7. Vyhlásenie OVS na predaj stavebných pozemkov v IBV Pod vinohradmi, par. č. 1555/58 a 1555/61 v k. ú. Močidľany
8. Rôzne
9. Interpelácie poslancov
10. Diskusia
11. Záver

1. Otvorenie

Riadne zasadnutie obecného zastupiteľstva otvorila a viedla Mgr. Dana Žúrková, starostka obce. Prítomných poslancov a občanov privítala a oboznámila s pripraveným programom.

2. Určenie zapisovateľky a overovateľov zápisnice

Za zapisovateľku zápisnice bola určená p. Martina Iršová a za overovateľov zápisnice boli určení p. Ján Vašečka a MUDr. Marián Sivoň

3. Kontrola plnenia uznesení

 Na predchádzajúcom riadnom zasadnutí Obecného zastupiteľstva, ktoré sa konalo dňa 15.12.2014 boli prijaté nasledovné uznesenia:

Uznesenie ObZ v Popudinských Močidľanoch č. 32/2014 zo dňa 15.12.2014, ktorým

Obecné zastupiteľstvo v Popudinských Močidľanoch zobralo na vedomie poverenie poslanca obecného zastupiteľstva Popudinské Močidľany MUDr. Mariána Sivoňa, ktorý bude oprávnený zvolávať a viesť zasadnutia obecného zastupiteľstva.

Uznesenie ObZ v Popudinských Močidľanoch č. 33/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo nasledovné komisie obecného zastupiteľstva Popudinské Močidľany /ako jeho poradné orgány/, ich predsedov a členov.

1. Komisia sociálny vecí a verejného poriadku, ktorá bude pracovať v tomto zložení:

- Mgr. Peter Irša – predseda komisie

- Mgr. Mária Hološková – člen komisie

- p. Ján Vašečka – člen komisie

2. Komisia výstavby a životného prostredia, ktorá bude pracovať v tomto zložení:

-Ing. Gabriela Janeková – predseda komisie

- p. Miroslav Caletka – člen komisie

- p. Ondrej Okasa – člen komisie

3. Komisia školstva, kultúry a športu , ktorá bude pracovať v tomto zložení:

- p. Ondrej Okasa – predseda komisie

- p. Jozef Hološka – člen komisie

- p. Renáta Kutalová – člen komisie

4. Finančná komisia, ktorá bude pracovať v tomto zložení:

- Mgr. Mária Hološková – predseda komisie

- MUDr. Marián Sivoň – člen komisie

- Ing. Gabriela Janeková – člen komisie

Uznesenie ObZ v Popudinských Močidľanoch č. 34/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo plat starostu obce Popudinské Močidľany v zmysle § 3, ods. 1,2 a § 4 ods. 1 zákona č. 253/1994 Z.z. o právnom postavení a platových pomeroch starostov obcí a primátorov miest v platnom znení, ktorý je súčinom priemernej mesačnej mzdy zamestnanca v národnom hospodárstve SR vyčíslenej na základe údajov ŠU SR za predchádzajúci kalendárny roka a násobku 1,65, pričom je tento plat navýšený o 10 %.

Uznesenie ObZ v Popudinských Močidľanoch č. 35/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo Všeobecné záväzné nariadenie Obce Popudinské Močidľany č. 1/2014 o umiestňovaní plagátov, reklamných a propagačných materiálov a iných oznamov na verejných priestranstvách v obci Popudinské Močidľany.

Uznesenie ObZ v Popudinských Močidľanoch č. 36/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo zmenu rozpočtu obce na rok 2014 bez výhrad.

Uznesenie ObZ v Popudinských Močidľanoch č. 37/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo rozpočet obce na rok 2015 a berie na vedomie rozpočet obce na roky 2016 -2017 bez výhrad.

Uznesenie ObZ v Popudinských Močidľanoch č. 38/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo predaj pozemku C-KN par.č. 469/4 zastavaná plocha o výmere 16 m2 v k.ú. Popudiny, vzniknutého oddelením od pozemku C-KN par.č. 469/1 v k.ú. Popudiny na základe GP č. 299/2014, overeného Okresným úradom Skalica dňa 2.12.2014 pod číslom 526/14 žiadateľkám a súčasne užívateľkám pozemku p. Zuzane Macalovej a p. Lucii Božikovej, bytom Popudinské Močidľany č. 264 za cenu 3,- €/m2, t. j. za celkovú predajnú cenu 48 € (16 m2 x 3,00 €). Predaj sa uskutočňuje podľa osobitého predpisu.

Uznesenie ObZ v Popudinských Močidľanoch č. 39/2014 zo dňa 15.12.2014, ktorým

Obecné zastupiteľstvo v Popudinských Močidľanoch schválilo sobášiacich a to nasledovne: Mgr. Dana Žúrková – starostka obce, MUDr. Marián Sivoň – poslanec ObZ Popudinské Močidľany a Ing. Gabriela Janeková – poslankyňa ObZ Popudinské Močidľany.

4. Schválenie VZN Obce Popudinské Močidľany č. 1/2015 o prevádzkovaní cintorínov na území obce Popudinské Močidľany a o prevádzke objektu Domu smútku v obci Popudinské Močidľany

Z dôvodu prijatia zákona č. 131/2010 Z. z. o pohrebníctve je potrebné prijať VZN obce, ktoré bude v súlade s týmto zákonom. Po prerokovaní bodu bolo prijaté nasledovné uznesenie:

**Uznesenie ObZ v Popudinských Močidľanoch č. 1/2015**

**Obecné zastupiteľstvo v Popudinských Močidľanoch schvaľuje Všeobecne záväzné nariadenie obce Popudinské Močidľany č. 1/2015 o prevádzkovaní cintorínov na území obce Popudinské Močidľany a o prevádzkovaní objektu Domu smútku v obci Popudinské Močidľany.**

**Za: 6 Proti:0 Zdržalo sa hlasovania: 0**

5. Schválenie odpredaja akcií spoločnosti Prima banka Slovensko a.s.

Dňa 9.2.2015 bola na Obec Popudinské Močidľany doručená ponuka na odkúpenie akcií spoločnosti Prima banka Slovensko. Obec vlastní 11 ks akcií z čoho vyplýva, že je nepodstatným akcionárom banky s nulovou rozhodovacou právomocou. Vyše 7 rokov tiež neboli vyplácané dividendy z týchto akcií, naopak obec musí každoročne platiť poplatky. Po prerokovaní bodu bolo prijaté nasledovné uznesenie.

**Uznesenie ObZ v Popudinských Močidľanoch č. 2/2015**

**Obecné zastupiteľstvo v Popudinských Močidľanoch schvaľuje odpredaj 11 ks akcií spoločnosti Prima banka Slovensko a.s., ktorých vlastníkom je Obec Popudinské Močidľany žiadateľovi Prima banka Slovensko, a.s. za cenu 6 600,- €.**

**Za: 6 Proti:0 Zdržalo sa hlasovania: 0**

6. Schválenie kúpy pozemku par.č. 50/11 v k.ú. Popudiny o výmere 25m2 od vlastníkov: Marek Kuboš a manž. Katarína, bytom Zámocká č. 1, Holíč, na ktorom je umiestnená miestna komunikácie (smer k domu smútku)

Manželia Kubošových kúpili záhradu par. č. 50/1 za účelom výstavby rodinného domu. Pri zameraní pozemku sa zistilo, že pozemok záhrady zasahuje do stávajúcej asfaltovej komunikácie – miestnej cesty smerom k domu smútku. Nakoľko nie je možné jednoznačne stanoviť stavebnú čiaru a v budúcnosti sa obec nevyhne usporiadaniu pozemkov pod touto komunikáciou bolo starostkou navrhnuté nasledovné uznesenie o ktorom po rozprave poslanci Obz Popudinské Močidľany hlasovali

**Uznesenie ObZ v Popudinských Močidľanoch č. 3/2015**

**Obecné zastupiteľstvo v Popudinských Močidľanoch schvaľuje odkúpenie novovzniknutého pozemku KN-C par.č. 50/11, zastavaná plocha o výmere 27 m2 v k.ú. Popudiny, ktorý vznikol na základe GP č. 006/2015 overeného Okresným úradom Skalica, katastrálnym odborom dňa 9.2.2015 pod značkou 44/15, odčlenením z pôvodného pozemku par.č. 50/l, záhrada o výmere 1139 m2 v k.ú- Popudiny, vlastníkov: Kuboš Marek a manž. Katarína, bytom Holíč, Zámocká č. 1, za cenu 3,00 €/m2, t.j. za celkovú cenu 75 € (27 m2 x 3,00€= 75,00 €).**

**Za: 6 Proti:0 Zdržalo sa hlasovania: 0**

7. Vyhlásenie OVS na predaj stavebných pozemkov v IBV Pod vinohradmi, par.č. 1555/58 a 1555/61 v k.ú. Močidľany

Po rozprave k bodu č. 7 vydalo obecné zastupiteľstvo nasledujúce uznesenie.

**Uznesenie ObZ v Popudinských Močidľanoch č. 4/2015**

**Obecné zastupiteľstvo v Popudinských Močidľanoch vyhlasuje Obchodnú verejnú súťaž na predaj stavebných pozemkov v IBV Pod vinohradmi – 1. etapa v k. ú. Močidľany v zmysle obchodných podmienok, ktoré tvoria neoddeliteľnú prílohu tohto uznesenia.**

**Za: 6 Proti:0 Zdržalo sa hlasovania: 0**

8. Rôzne

V tomto bode predniesla starostka obce Mgr. Dana Žúrková poslancom obecného zastupiteľstva žiadosť Dobrovoľného hasičského zboru Popudinské Močidľany o navýšenie pôvodne schváleného rozpočtu pre DHZ Popudinské Močidľany o 1 000,- €. Zastupitelia DHZ Popudinské Močidľany poslancom vysvetlili, že navýšenie rozpočtu žiadajú kôli kúpe 9 – miestnej dodávky na presun členov zboru na hasičské súťaže.

V rozprave k tejto žiadosti sa prihlásil o slovo poslanec pán Ondrej Okasa, ktorý sa predstaviteľom DHZ opýtal, či po zakúpení dodávky budú vedieť pomôcť s prepravou i ostatným zložkám obce /TJ Pop. Močidľany, Ochotnícke divadlo Pop. Močidľany/, načo mu bolo odpovedané, že pokiaľ bude dodávka k dispozícii a jej šofér ochotný, tak s týmto nie je problém.

Mgr. Peter Irša sa ohľadne žiadosti DHZ Popudinské Močidľany dotazoval kontrolóra obce Ing. Róberta Mozoliča, či sa v rozpočte pre toto navýšenie dotácie nájdu finančné prostriedky, na čo mu bolo kontrolórom obce odpovedané, že po predaji akcií Prima banke sa navýši príjmová časť rozpočtu o 6 600,- € z čoho by sa dala plniť požiadavka DHZ Popudinské Močidľany.

Po rozprave k tejto žiadosti vydalo obecné zastupiteľstvo nasledujúce uznesenie.

**Uznesenie ObZ v Popudinských Močidľanoch č. 5/2015**

**Obecné zastupiteľstvo v Popudinských Močidľanoch súhlasí s navýšením pôvodného rozpočtu v položke bežného trasferu pre DHZ Popudinské Močidľany o 1 000,- € s následným premietnutím do rozpočtu obce Popudinské Močidľany.**

**Za: 6 Proti:0 Zdržalo sa hlasovania: 0**

Ďalej sa v bode č. 8 riešila Žiadosť o úpravu prístupovej cesty, ktorú na obecný úrad doručili manželia Vladimír Smaženka a manž. Miroslava, tr. bytom Popudinské Močidľany 337 a manželia Zdenko Božík a manž. Lenka, tr. bytom M. Nešpora č. 18, Holíč. V žiadosti žiadajú o úpravu prístupovej cesty k rodinnému domu č. 337 a susedným pozemkom p. č. 1544/2 a p. č. 1541/11. Na jednom zo susedných pozemkov je vydané platné stavebné povolenie a na jar je tam plánová výstavba rodinného domu manželov Božíkových. Dom rodiny Smaženkových je už riadne skolaudovaný a obývaný.

Pri rozprave k tomuto bodu sa prihlásil o slovo pán Ondrej Okasa, ktorý povedal, že obe rodiny kúpili pozemky od súkromnej osoby, teda nekúpili stavebné pozemky obce a mohlo by prísť k situácii, že s takouto žiadosťou môžu operovať i ostatní obyvatelia obce, ktorí stavajú rodinné domy na pozemkoch, ktoré si zakúpili od súkromných osôb – nie obce Popudinské Močidľany.

MUDr. Marián Sivoň sa vyjadril, že obec sa musí v prvom rade postarať o vybudovanie sietí a komunikácií k obecným stavebným pozemkom. Taktiež podotkol, že on si pri vybudovaní svojho rodinného domu musel príjazdovú cestu spevniť na vlastné náklady.

Ing. Gabriela Janekova navrhla vysypanie stavebnej suti na spevnenie cesty, na čo jej pán Vladimír Smaženka odpovedal, že sa nedá po takejto ceste prejsť ani s detským kočárom.

Poslanci teda navrhli, aby sa na komunikácii vybudoval chodník z betónových kociek, aby sa rodinám pomohlo aspoň takýmto spôsobom. Treba však zabezpečiť, aby majitelia susedných domov a pozemkov neprechádzali cez chodník autami a traktormi. Pán Ondrej Okasa prisľúbil pánovi Smaženkovi, že tento problém s majiteľmi susedných domov prekonzultuje. Poslanci ObZ Popudinské Močidľany teda vydali prísľub rodine Smaženkových a rodine Božíkových s vybudovaním chodníka z betónových kociek.

V tomto bode ešte starostka obce oboznámila prítomných žiadosti o súčinnosť a spoluprácu samospráv s regionálnou veterinárnou a potravinovou správou pri identifikácii a registrácii zvierat.

9. Interpelácie poslancov

V tomto bode sa prihlási o slovo pán Ondrej Okasa, ktorý sa dotazoval na vystavenie reklamy, ktorá sa nachádza na autobusovej zástavke /smer Holíč a Skalica/, na čo mu starostka odpovedala, že dotyčný , ktorý tam túto reklamu umiestnil ročne platí poplatok na obecnom úrade.

Ing. Janeková sa dotazovala o možnosti vybudovania autobusového prístrešku pre cestujúcich a to pred domom p. Dany Šedivej v časti obce Popudiny, prípadne oproti pri Obecnom úrade Popudinské Močidľany. Taktiež sa dotazovala o možnosti zdemontovania plechovej plagátovacej plochy oproti obecnému úradu.

10. Diskusia

V tomto bode sa neprihlásil o slovo nikto z prítomných.

11. Záver

Nakoľko všetky body rokovania zastupiteľstva boli vyčerpané, a v diskusii už nevystúpil žiaden z prítomných poslancov ani občanov, starostka zasadnutie ObZ ukončila

Zapísala: Martina Iršová

Overovatelia zápisnice: p. Ján Vašečka ...................................

 MUDr. Marián Sivoň ...................................

**Mgr. Dana Žúrková**

 starostka obce